CELEX: 32015D2414
Language: lv
Date: 2015-12-17 00:00:00
Title: Komisijas Īstenošanas lēmums (ES) 2015/2414 (2015. gada 17. decembris) par atsauces uz saskaņoto standartu EN 521:2006 “Specifikācijas izlejamās sašķidrinātās naftas gāzes ierīcēm. Portatīvās tvaika spiediena sašķidrinātās naftas gāzes ierīces” publicēšanu ar ierobežojumu Eiropas Savienības Oficiālajā Vēstnesī saskaņā ar Eiropas Parlamenta un Padomes Direktīvu 2009/142/EK (izziņots ar dokumenta numuru C(2015) 9145) (Dokuments attiecas uz EEZ)

19.12.2015   
            
            
               LV
            
            
               Eiropas Savienības Oficiālais Vēstnesis
            
            
               L 333/120
            
         KOMISIJAS ĪSTENOŠANAS LĒMUMS (ES) 2015/2414
   (2015. gada 17. decembris)
   par atsauces uz saskaņoto standartu EN 521:2006 “Specifikācijas izlejamās sašķidrinātās naftas gāzes ierīcēm. Portatīvās tvaika spiediena sašķidrinātās naftas gāzes ierīces” publicēšanu ar ierobežojumu Eiropas Savienības Oficiālajā Vēstnesī saskaņā ar Eiropas Parlamenta un Padomes Direktīvu 2009/142/EK
   
      
         (izziņots ar dokumenta numuru C(2015) 9145)
      
   
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 30. novembra Direktīvu 2009/142/EK par iekārtām, kurās izmanto gāzveida kurināmo (1), un jo īpaši tās 6. panta 1. punktu,
   ņemot vērā ar Eiropas Parlamenta un Padomes 2012. gada 25. oktobra Regulas (ES) Nr. 1025/2012 par Eiropas standartizāciju, ar ko groza Padomes Direktīvas 89/686/EEK un 93/15/EEK un Eiropas Parlamenta un Padomes Direktīvas 94/9/EK, 94/25/EK, 95/16/EK, 97/23/EK, 98/34/EK, 2004/22/EK, 2007/23/EK, 2009/23/EK un 2009/105/EK un ar ko atceļ Padomes Lēmumu 87/95/EEK un Eiropas Parlamenta un Padomes Lēmumu Nr. 1673/2006/EK (2), 22. pantu izveidotās komitejas atzinumu,
   tā kā:
   
               (1)
            
            
               Direktīvā 2009/142/EK ir paredzēts, ka gāzveida kurināmo dedzināšanas iekārtas (“iekārtas”) var laist tirgū un nodot ekspluatācijā tikai tad, ja, izmantojot paredzētajā veidā, tās neapdraud cilvēku, mājdzīvnieku un īpašuma drošību.
            
         
               (2)
            
            
               Iekārtām ir jāatbilst pamatprasībām, kas noteiktas Direktīvas 2009/142/EK I pielikumā. Tiek uzskatīts, ka tās atbilst šīm prasībām, ja tās atbilst tām piemērojamiem valsts standartiem, ar kuriem īsteno saskaņotos standartus, kuru atsauces numuri ir publicēti Eiropas Savienības Oficiālajā Vēstnesī.
            
         
               (3)
            
            
               Eiropas Standartizācijas komiteja (CEN) 2005. gada 28. decembrī pieņēma saskaņoto standartu EN 521:2006“Specifikācijas izlejamās sašķidrinātās naftas gāzes ierīcēm. Portatīvās tvaika spiediena sašķidrinātās naftas gāzes ierīces”. Šā standarta atsauces numurs pēcāk tika publicēts Eiropas Savienības Oficiālajā Vēstnesī
                   (3).
            
         
               (4)
            
            
               Nīderlande 2014. gada 30. jūnijā saskaņā ar Direktīvas 2009/142/EK 6. panta 1. punktu ierosināja oficiālus iebildumus pret saskaņoto standartu EN 521:2006. Oficiālie iebildumi balstījās uz novērtējumu, ka standarts pilnībā neatbilda Direktīvas 2009/142/EK pamatprasībām.
            
         
               (5)
            
            
               Nīderlande apgalvoja, ka pēc vairākiem negadījumiem, kuros iesaistītas portatīvās plakanās gāzes plītis (horizontāla konstrukcija), un pēc attiecīgo produktu tirgus uzraudzības tika konstatēts, ka minētie produkti, tos izmantojot paredzētajā veidā, apdraud lietotāju. Konkrētāk, ja plakano gāzes plīti izmantoja ar režģi vai trauku, kura diametrs pārsniedz 180 mm, tad gāzes balona temperatūra bija daudz augstāka nekā 50 °C, kas noteikta standartā EN 521:2006, un tas radīja ugunsgrēka vai balona eksplozijas risku. Nīderlande norādīja, ka standartam EN 521:2006 noteiktie testi pilnībā neaptver visus šādu portatīvo plīšu vai līdzīgu gāzes iekārtu riskus, jo šādas iekārtas nav drošas, ja tās izmanto kopā ar lieliem traukiem, un tāpēc standarts EN 521:2006 neatbilst Direktīvas 2009/142/EK I pielikuma 1.1. un 3.1.1. punkta pamatprasībām.
            
         
               (6)
            
            
               Portatīvās plakanās gāzes plītis ir pārnēsājamas gāzes iekārtas ēdiena gatavošanai, un uz tām attiecas Direktīva 2009/142/EK. Tās, līdz ar vertikālajām gāzes plītīm, ir portatīvo gāzes plīšu ar tieši pieslēgtiem gāzes baloniem divi galvenie konstrukcijas tipi. Pretēji vertikālajām gāzes plītīm, kas sastāv no degļa komplekta, kas novietots virs gāzes balona vai virs šāda balona nodalījuma, plakanajām gāzes plītīm degļa komplekts ir horizontāla struktūra ar ietvertu gāzes balona nodalījumu blakus deglim. Portatīvās plakanās gāzes plītis, šķiet, veido arvien lielāku tādu pārnēsājamo gāzes plīšu tirgus daļu, kuras ir patēriņa preces un kuras parasti izmanto ģimenes atpūtas pasākumos.
            
         
               (7)
            
            
               Saskaņā ar Direktīvu 2009/142/EK iekārtām jābūt konstruētām un izgatavotām tā, lai tās varētu droši ekspluatēt un tās neradītu draudus, tās izmantojot paredzētajā veidā. Turklāt nedrīkst rasties nestabilitāte, deformācija, bojājumi vai nodilums, kas varētu apdraudēt to drošību. Visbeidzot, tās iekārtu daļas, kuras ir paredzēts novietot grīdas vai citu virsmu tiešā tuvumā, nedrīkst sasniegt tādu temperatūru, kas radītu apdraudējumu to apkārtnē.
            
         
               (8)
            
            
               Standarts EN 521:2006 attiecas uz visdažādākajām portatīvajām iekārtām, kurās dedzina tvaika spiediena sašķidrinātu naftas gāzi un kuras paredzēts izmantot ar atkārtoti neuzpildāmiem baloniem kā ēdiena gatavošanas, apgaismes un apsildes iekārtas. Ēdiena gatavošanas iekārtas, uz kurām attiecas standarts, ir, piemēram, grili, dažu veidu cepamierīces, izņemot tādas cepamierīces, ko var izmantot telpās. Standarts EN 521:2006 paredz sīki izstrādātas klauzulas un rasējumus, kas attiecas uz konstrukciju un ekspluatācijas īpašībām, kuras saistītas ar standarta piemērošanas jomā esošo portatīvo iekārtu drošību un enerģijas racionālu izmantošanu, tostarp testēšanas metodes un informācijas prasības.
            
         
               (9)
            
            
               Standarts EN 521:2006 dažādās klauzulās paredz, ka testi stabilitātes, temperatūras utt. noteikšanai jāveic ar trauku, kura diametrs ir 180 mm, lai gan tā A pielikuma A.1. tabulā (Testēšanai vajadzīgo trauku īpašības) minēti trauku izmēri no 120 mm līdz 340 mm. Turklāt iekārtai pievienotajās instrukcijās un brīdinājumzīmēs nav nevienas norādes, kas vērstu lietotāja uzmanību uz faktu, ka atļauts lietot tikai traukus ar maksimālo diametru 180 mm.
            
         
               (10)
            
            
               Standartu EN 521:2006 parasti izmanto kā atsauces standartu, lai pārbaudītu portatīvo plakano gāzes plīšu atbilstību Direktīvas 2009/142/EK pamatprasībām. Tomēr EN 521:2006 nav nevienas klauzulas par riskiem, kas saistīti ar tādu trauku, kuru diametrs pārsniedz 180 mm, izmantošanu uz plakanām gāzes plītīm. Tajā nav brīdinājumu lietotājiem par to, ka nedrīkst izmantot lielākus traukus. Turklāt tajā nav prasību par īpašu konstrukciju (tehniskās specifikācijas), kurā ņemti vērā jaunākie tehnikas sasniegumi, lai padarītu nepraktisku tādu trauku izmantošanu, kas ir lielāki nekā tie, kuru izmantošana garantē drošību lietošanas laikā. Tādējādi tirgū pieejamajām portatīvajām plakanajām gāzes plītīm nav integrētu konstrukcijas risinājumu, kas novērstu risku, kāds var rasties, lietojot traukus, kuru diametrs ir lielāks nekā 180 mm, un tām nav pievienots attiecīgs brīdinājums vai informācija. Tomēr portatīvo plakano gāzes plīšu gāzes baloni no temperatūras viedokļa ir jutīgāki pret lielu trauku izmantošanu nekā vertikālo gāzes plīšu gāzes baloni, saistībā ar kuriem nav ziņots par negadījumiem vai citām problēmām.
            
         
               (11)
            
            
               Ja nav norādīts brīdinājums vai paredzētas konstrukcijas īpatnības, kas ierobežotu iespēju izmantot uz portatīvajām plakanajām gāzes plītīm izmantot traukus, kuru diametrs pārsniedz 180 mm, ir pamatoti uzskatīt, ka patērētāji, gatavojot ēdienu ģimenei, var izmantot lielākus traukus. Viņu rīcība ir uzskatāma par saprātīgi paredzamu, un tāpēc tā ir uzskatāma par “parasto izmantošanu” Direktīvas 2009/142/EK nozīmē. Daži ražotāji pēc savas iniciatīvas jau ņem vērā šo praksi un savām iekārtām pievieno brīdinājumu lietotājiem neizmantot traukus, kuru diametrs pārsniedz 180 mm.
            
         
               (12)
            
            
               No standarta EN 521:2006 satura izriet, ka tajā nav ņemtas vērā portatīvo plakano gāzes plīšu īpatnības. Tajā ir tikai rasējumi un testi, kas attiecas uz vertikālajām gāzes plītīm. Tas atspoguļo situāciju laikā, kad tas tika pieņemts, jo šāda veida portatīvās gāzes plītis vēl nebija nonākušas tirgū. Tādējādi standartā EN 521:2006 ir paredzēts aptvert tikai vertikālās gāzes plītis, nevis plakanās konstrukcijas, pret kurām ir vērsts Nīderlandes oficiālais iebildums. Tomēr tas nav atspoguļots ne tā darbības jomas aprakstā, ne arī kādās citās klauzulās. Tas rada risku, ka ražotājiem, pilnvarotajām iestādēm un citām iesaistītajām personām nav skaidrības par to, kāda ir standarta EN 521:2006 darbības joma.
            
         
               (13)
            
            
               Pamatojoties uz EN 521:2006, kā arī uz Nīderlandes un pārējo dalībvalstu, CEN un ražošanas nozares sniegto informāciju un pēc apspriešanās ar Gāzes iekārtu darba grupu, tika panākta vienošanās, ka, tā kā standartā EN 521:2006 nav noteikumu, kas īpaši attiektos uz portatīvo plakano gāzes plīšu īpatnībām un saistītajiem riskiem, standarts neatbilst Direktīvas 2009/142/EK pamatprasībām attiecībā uz šāda veida iekārtām. Tādēļ portatīvo plakano gāzes plīšu ražotājiem būtu jānodrošina, ka to iekārtas atbilst Direktīvas 2009/142/EK pamatprasībām, izmantojot citus līdzekļus, kas tiek verificēti atbilstības novērtējuma laikā. EK tipa pārbaudes sertifikāti attiecībā uz šādām iekārtām, kuri jau ir izsniegti, pamatojoties uz atbilstības prezumpciju Direktīvai 2009/142/EK, būtu jāpārskata, lai pārbaudītu, vai attiecīgās iekārtas atbilst šīs direktīvas pamatprasībām.
            
         
               (14)
            
            
               Standarta EN 521:2006 atsauces numuru jāturpina publicēt Eiropas Savienības Oficiālajā Vēstnesī, jo nav radušās problēmas ar šā standarta atbilstību Direktīvas 2009/142/EK pamatprasībām attiecībā uz iekārtām, kuras ir tā darbības jomā. Tomēr, lai nodrošinātu tiesisko noteiktību par standarta EN 521:2006 darbības jomas tvērumu un tādējādi arī par atbilstības prezumpcijas tvērumu, publikācijai būtu jāpievieno brīdinājums, ar kuru tiek pievērsta uzmanība tam, ka standarts EN 521:2006 neattiecas uz portatīvām plakanām gāzes plītīm,
            
         IR PIEŅĒMUSI ŠO LĒMUMU.
   1. pants
   1.   Atsauci uz saskaņoto standartu EN 521:2006 “Specifikācijas izlejamās sašķidrinātās naftas gāzes ierīcēm. Portatīvās tvaika spiediena sašķidrinātās naftas gāzes ierīces” nesvītro no publikācijas Eiropas Savienības Oficiālajā Vēstnesī.
   2.   Standarta EN 521:2006 atsauces numura publikācijai Eiropas Savienības Oficiālajā Vēstnesī pievieno brīdinājumu, kā izklāstīts pielikumā.
   2. pants
   Šis lēmums ir adresēts dalībvalstīm.
   
      Briselē, 2015. gada 17. decembrī
      
         
            Komisijas vārdā –
         
         
            Komisijas locekle
         
         Elżbieta BIEŃKOWSKA
      
   
   
      (1)  OV L 330, 16.12.2009., 10. lpp.
   
   
      (2)  OV L 316, 14.11.2012., 12. lpp.
   
   
      (3)  Komisijas paziņojums, īstenojot Eiropas Parlamenta un Padomes Direktīvu 2009/142/EK par iekārtām, kurās izmanto gāzveida kurināmo (OV C 349, 22.12.2010., 6. lpp.).
   
      PIELIKUMS
      
         Harmonizēto standartu nosaukumu un numuru publicēšana saskaņā ar Savienības saskaņošanas tiesību aktiem
      
      
                  ESI (1)
                  
               
               
                  Saskaņotā standarta numurs un nosaukums
                  (un atsauces dokuments)
               
               
                  Aizstātā standarta numurs
               
               
                  Aizstātā standarta atbilstības prezumpcijas beigu datums
                  1. piezīme
               
            
                  CEN
               
               
                  EN 521:2006 “Specifikācijas izlejamās sašķidrinātās naftas gāzes ierīcēm. Portatīvās tvaika spiediena sašķidrinātās naftas gāzes ierīces”
               
               
                  EN 521:1998
                  2.1. piezīme
               
               
                  Darbības izbeigšanās datums
                  (30.11.2009.)
               
            
                  
                     Brīdinājums
                      (2). Šī publikācija neattiecas uz portatīvām plakanām gāzes plītīm (3).
               
            
            
         (1)  ESI: Eiropas standartizācijas iestāde:
      
                  —
               
               
                  
                     CEN:
                     Avenue Marnix 17, 1000, Bruxelles, BELGIQUE, tālr.: +32 25500811, fakss: +32 25500819 (http://www.cen.eu).
               
            
         (2)  Saskaņā ar Komisijas 2015. gada 17. decembra Īstenošanas lēmumu (ES) 2015/2414 par atsauces uz saskaņoto standartu EN 521:2006 “Specifikācijas izlejamās sašķidrinātās naftas gāzes ierīcēm. Portatīvās tvaika spiediena sašķidrinātās naftas gāzes ierīces” publicēšanu ar ierobežojumu Eiropas Savienības Oficiālajā Vēstnesī saskaņā ar Eiropas Parlamenta un Padomes Direktīvu 2009/142/EK (OV L 333, 19.12.2015., 120. lpp.).
      
         (3)  Plakanās gāzes plītis sastāv no degļa komplekta, kas uzstādīts uz horizontālas struktūras, kurā blakus deglim ir iebūvēts nodalījums gāzes balonam.
      1. piezīme. Parasti atbilstības prezumpcijas beigu datums ir atsaukšanas datums, ko noteikusi Eiropas standartizācijas iestāde, bet standartu lietotājiem jāievēro, ka dažos izņēmuma gadījumos var būt citādi.
      2.1. piezīme. Jaunajam (vai grozītajam) standartam ir tāda pati darbības joma kā aizstātajam standartam. Norādītajā datumā aizstātais standarts zaudē atbilstības prezumpciju attiecībā uz direktīvas pamatprasībām.